Eksperter om Bidens skjebnetale: – Han tok kontroll
Ville han falle, snuble eller fremstå senil? Spådommene var mange før president Joe Bidens årlige tale. Dette mener tre amerikanske eksperter.  Natt til fredag norsk tid holdt USAs president Joe Biden (81) sin årlige tale, den såkalte «State of the Union» – åtte måneder før han stiller til gjenvalg. I den over én time lange talen i Kongressen i Washington D.C. gikk han til frontalangrep mot Donald Trump, men uten å nevne forgjengeren ved navn.  Samtidig kommenterte Trump talen i nedsettende ordelag på sitt eget sosiale medium.  Under talen la Biden frem politiske løfter om Ukraina, Gaza, abortrettigheter og grensekontroll. Og han nevnte også det som er og blir den store snakkisen rundt seg selv – nemlig sin høye alder.  Bakgrunn: Er Joe Biden for gammel? Mener Biden fremsto «sterk» Norske USA-eksperter VG snakket med i forkant av nattens tale slo fast at det viktigste for presidenten var å fremstå som «ikke senil».  VG har bedt tre amerikanske eksperter om å vurdere Bidens tale med utgangspunkt i om han fremsto som «sterk nok til å lede USA». – Media har fokusert på alderen hans og at den kunne komme i veien for Biden-administrasjonens prestasjoner. Han tok effektivt kontroll over budskapet, sier Jenna Bednar, professor i statsvitenskap ved University of Michigan. Hun mener han var spesielt tydelig da han snakket om beskyttelse av grensen til Mexico, reproduktive rettigheter og skattepolitikk – tre temaer som er populære blant amerikanere.  – Presidenten sa i kveld at USAs tilstand er sterk. Etter talen hans i kveld er Joe Biden også sterk, sier professoren.  Craig Agranoff, professor i politisk rådgiving ved Florida Atlantic University, mener derimot at talen var preget av at Biden gjentok seg selv: – Jeg følte at Biden sa ting to ganger, og talen hans var ikke så lett å forstå noen ganger, sier Agranoff. – Budskapet hans var ekstremt fagforeningsvennlig. Selv om han hadde noen gode poeng om infrastruktur og reseptbelagte legemidler, fremstår det bare ikke som «sterkt». Bakgrunn: Biden dukket opp på bilstreik – Det var ekstremt tydelig at han leste, og til tider så ut til å slite med å holde tritt med hastigheten, sier Agranoff. – Det var uansett den samme type retorikk som vi amerikanere er vant til fra slike taler. Todd Belt, professor i statsvitenskap ved George Washington University, mener Biden gjorde klokt i å snakke som sin egen alder. – Det folk vil snakke om er hans vellykkede forsøk på å overvinne aldersspørsmålet, mener Belt. – Den kraftfulle talen demper nok noen velgeres bekymring rundt Bidens alder, fortsetter han.  Belt påpeker at talen ble enda mer politisert enn slike årlige presidenttaler vanligvis er, fordi Biden brukte pågående politiske konflikter i Kongressen til å angripe «sin forgjenger» Donald Trump. – Selv om det var en sterk tale, begynte han flere ganger å skjelle ut republikanerne i Kongressen, noe som gjorde talen svært politisk.  – Republikanerne bidro på sin side til å politisere talen ved ikke å applaudere, og ved kongressleder Mike Johnsons konstante hån. Det er to problemstillinger som er særlig problematiske for Biden, mener Belt: Innvandring og kriminalitet. Her forsøkte Biden å vende kritikken tilbake mot republikanerne, men Belt er usikker på om det lykkes.  – Det fungerer kanskje ikke, fordi effekten er å gjøre problemene mer fremtredende for folk som allerede har sterke meninger om disse spørsmålene. Biden stiller altså til gjenvalg, og tidligere denne uken, på den såkalte «Super Tuesday», ble det klart at høstens presidentvalg vil stå mellom Biden og Trump. Bidens største problem målt mot Trump, er at viktige velgergrupper i potensielt avgjørende delstater svikter ham.  Åtte måneder før valget ligger den sittende presidenten klart bak Trump på nasjonale målinger, blant annet i avisen New York Times i helgen. Alderdom nevnes som hovedgrunnen: 73 prosent mener presidenten er for gammel til å kunne styre USA på effektivt vis. Hvis han vinner, vil han være 86 år når perioden er over. 
Joe Biden holdt natt til fredag sin årlige «State of the Union»-tale. I talen snakket han om Ukraina, Gaza, abortrettigheter, og grensekontroll. Tre amerikanske eksperter vurderer om Biden fremsto som «sterk nok til å lede USA».